افضل احسن رندھاوا

افضل احسن رندھاوا (پیدائش: یکم ستمبر، 1937ء - وفات: 19 ستمبر، 2017ء) پاکستان سے تعلق رکھنے والے پنجابی زبان کے ناول نگار، افسانہ نگار، شاعر، مترجم اور سیاست دان تھے۔

حالات زندگی 
افضل احسن رندھاوا یکم ستمبر، 1937ء میں امرتسر، برطانوی ہندوستان میں پیدا ہوئے تھے۔ ان کا اصل محمد افضل تھا لیکن ادبی حلقوں میں افضل احسن رندھاواکے قلمی نام سے مشہور ہوئے۔ انہوں نے قانون کی ڈگری پنجاب یونیورسٹی سے حاصل کی اور وکالت کا شعبہ بطور پیشہ اختیار کیا۔ 1972ء میں پاکستان پیپلز پارٹی کے ٹکٹ پر ضمنی انتخاب میں فیصل آباد کی نشست سے قومی اسمبلی کے رکن منتخب ہوئے۔ عرصہ دراز سے سیاست سے ریٹائرڈ ہونے کے بعد پنجابی زبان میں نظمیں، کہانیاں اور ڈرامے لکھتے رہے۔

انہوں نے پنجابی شاعری کی ابتدا 1958ء سے کی۔ ان کی تصانیف میں دیواتے دریا، دوآبہ، سورج گرہن، پندھ، شیشہ اک لشکارے دو، رُت دے چار سفر، پنجاب دی وار، مٹی دی مہک، پیالی وچ آسمان، چھیواں دریا اور اک سورج میرا بھی شامل ہیں۔ وہ ایک اچھے مترجم بھی تھے اور انہوں نے گیبریئل گارسیا مارکیز کے ناول سمیت کئی کتابوں کو پنجابی زبان میں منتقل کیا۔ ان کے پنجابی تراجم میں چینوا اچیبے کا ناول ٹٹ بھج، اوریانافلاشی کی انٹرویوز پر مشتمل کتاب تاریخ نال انٹرویو، افریقی نظموں کے تراجم پر مشتمل مجموعہ کالا پینڈا، مارکیز کا ناول پہلوں دس دتی گئی موت دا روزنامچہ اور لوئسے پلویدا کا ناول بڈھا جو عشقیہ کہانیاں پڑھدا شامل ہیں۔ ان کی کتابوں کو بطور نصاب بھارتی صوبہ پنجاب کی امبالہ اور امرتسر کی یونیورسٹیوں میں پڑھایا جاتا ہے۔

تصانیف 
 دیواتے دریا
 دوآبہ
 سورج گرہن
 پندھ
 شیشہ اک لشکارے دو
 رُت دے چار سفر
 پنجاب دی وار
 مٹی دی مہک
 پیالی وچ آسمان
 چھیواں دریا
 اک سورج میرا

پنجابی تراجم 
 انہوں نے گیبریئل گارسیا مارکیز کے ناول سمیت کئی کتابوں کو پنجابی زبان میں منتقل کیا
 چینوا اچیبے کا ناول ٹٹ بھج
 اوریانا فلاشی کی انٹرویوز پر مشتمل کتاب تاریخ نال انٹرویو
 افریقی نظموں کے تراجم پر مشتمل مجموعہ کالا پینڈا
 مارکیز کا ناول پہلوں دس دتی گئی موت دا روزنامچہ
 لوئسے پلویدا کا ناول بڈھا جو عشقیہ کہانیاں پڑھدا

اعزازات 
حکومت پاکستان نے افضل احسن رندھاوا کی ادبی خدمات کے اعتراف کے طور پر انہیں 14 اگست 1995ء کو صدارتی اعزاز برائے حسن کارکردگی عطا کیا اور اکادمی ادبیات پاکستان کی طرف سے پاکستان کے سب سے بڑے ادبی انعام کمال فن ادب انعام برائے سال 2013ء دیا گیا۔

وفات 
افضل احسن رندھاوا 19 ستمبر، 2017ء کو فیصل آباد، پاکستان میں وفات پاگئے۔ انہیں غلام محمد آباد کے بڑے قبرستان میں سپردِ خاک کیا گیا۔

حوالہ جات 

1937ء کی پیدائشیں
2017ء کی وفیات
آدم جی ادبی اعزار کے وصول کنندگان
بیسویں صدی کے پاکستانی شعرا
پاکستانی ارکان قومی اسمبلی 1972ء تا 1977ء
پاکستانی سیاست دان
پاکستانی مترجمین
پاکستانی مصنفین
پنجابی زبان کے شعرا
پنجابی زبان کے مصنفین
پنجابی شخصیات
تمغائے حسن کارکردگی وصول کنندگان
فاضل مرے کالج
فضلا پنجاب یونیورسٹی لا کالج
فضلا جامعہ پنجاب
فیصل آباد کی شخصیات
امرتسر کی شخصیات